Η διάγνωση του εμφράγματος γίνεται με τη βοήθεια της κλινικής εικόνας που παρουσιάζει ο ασθενής. Διενεργείται ηλεκτροκαρδιογράφημα και υπέρηχοι καρδιάς, ώστε ο γιατρός να καταφέρει να μελετήσει τη δραστηριότητα της καρδιάς σας, εντοπίζοντας την περιοχή που έχει υποστεί βλάβη.  Επίσης, γίνεται αιματολογική εξέταση για να διαπιστωθεί η αύξηση των μυοκαρδιακών ενζύμων και κατά συνέπεια, η νέκρωση τμήματος του μυοκαρδίου.  Τέλος, διενεργείται καρδιακός καθετηριασμός (στεφανιογραφία), όπου με τις ακτίνες Χ και την έγχυση της ειδικής σκιαγραφικής ουσίας, ο γιατρός εντοπίζει με ακρίβεια τις περιοχές των στεφανιαίων αγγείων που υπέστησαν βλάβη.